钦定古今图书集成/明伦汇编/氏族典/第558卷 > 司马洪
## 钦定古今图书集成/明伦汇编/氏族典/第558卷 > 司马洪

按《晋书安平献王孚传》：“孚子望子河间平王洪，字孔
业，出继叔父昌武亭侯遗。仕魏，历位典农中郎将、原
武太守，封襄贲男。武帝受禅，封河间王。咸宁二年薨。
二子威、混。威嗣，徙封章武。其后威既继义阳王望，更
立混为洪嗣。混历位散骑常侍，薨。洛阳陷，混诸子皆
没。小子滔，初嗣新蔡王确，亦与其兄俱没。后得南过”，
与新蔡太妃不协。太兴二年，上疏以“兄弟并没，章武
国绝，宜还所生。”太妃讼之，元帝诏顺其所执，还袭章
武。滔历位散骑常侍。薨，子休嗣。休与彭城王雄俱奔
苏峻。峻平，休战死。弟珍年八岁，以小弗坐。咸和六年
袭爵，位至大宗正。薨，无嗣。河间王钦以子范之继，位
至游击大将军。薨，子秀嗣。义熙元年，为桂阳太守，谋
反，伏诛，国除。